Sigurður Garðarson sem rær á Herdísi SH frá Rifi datt í lukkupottinn í gær þegar hann var á línuveiðum austur undir Grundarfjarðarbrún . Var Siggi í mestu makindun að draga línuna og innbyrti hina venjulegu bolfiska sem þarna fást . “ En allt í einu kom þessi líka svaka hlemmur á einn af krókunum hjá mér , ” sagði Sigurður í samtali við Skessuhorn . “ Mér bara dauðbrá og átti alls ekki vona á að fá þessa svaka flyðru . Ég náði ekki kvikindinu inn fyrir , en sem betur fer var ég með ífæru sem ég skellti bara í hausinn á henni og batt hana fasta á síðuna og þannig fór hún í land . ” Sagði Siggi að lúðan hafi verið tæp á taumi , en sem betur fer var hún róleg og sennilega verið þreytt þegar hún kom á yfirborðið . “ Sem betur fer var ég með ífæru með mér því annars hefði ég aldrei náð lúðunni innfyrir . En ég hef áður sett í svona stóra lúðu en þá missti ég hana þar sem ég var ekki með ífæru um borð . Núna er ég alltaf með eina ífæru um borð og kom hún að góðum notum , ” segir Sigurður skælbrosandi . Flyðran sem Sigurður fékk vóg 115 kg óslægð .